《弱魂梦亡女作》
清代·姚燮

弱魂汝何来，不畏风雪翔。凄然欲我语，无语牵我裳。

青红旧衣欲，整整三尺长。沈视好颜色，翻昧久死亡。

或我梦犹死，与汝魂徜徉。梦醒我魂在，汝去魂何方？

宿火炯照壁，脉脉其皇皇。开门寻汝魂，蒿目天色黄。

低烟亘平湿，吹作万瓦霜。霜气接江海，海上孤城荒。

城中湖上屋，水影交筼筜。水风摇孤灯，病人寒在床。

人病刻悲汝，心腑交摧伤。魂兮信有知，去慎毋相傍。

昔年汝病死，厝骨黄土冈。梨花两开落，临之无一觞。

哀饥饮邙露，谁为耶与娘？缘梦致邈感，旧恩汝未忘。

否因一气通，幻召无参商。灵草隔瀛弱，玉叶永萎𢦤。

安能悟达化，委念亡何乡。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。